РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број 02-3725/14

4. децембар 2014. године

Б е о г р а д

ПРЕДСЕДНИКУ

НАРОДНЕ СКУПШТИНЕ РЕПУБЛИКЕ СРБИЈЕ

Одбор за oбразовање, науку,технолошки развој и информатичко друштво Народне скупштине Републике Србије, на седници одржаној 4.децембра 2014. разматрао је одлуку Универзитета у Новом Саду којом се предлаже листa од два кандидата за избор једног члана Националног просветног савета уместо проф. др Зоране Лужанин, која је поднела оставку због именовања за помоћника министра у Министарству просвете, науке и технолошког развоја.

Одбор, сагласно члану 156. Пословника Народне скупштине о томе подноси

И З В Е Ш Т А Ј

1. На седници Одбора за образовање, науку, технолошки развој и информатичко друштво, одржаној 26. јуна 2014. године, Одбор је утврдио Предлог одлуке o разрешењу проф. др Зоране Лужанин дужности члана Националног просветног савета, на лични захтев, јер је у међувремену постављена за помоћника министра у Министарству просвете, науке и технолошког развоја.

Народна скупштина изабрала је проф. др Зорану Лужанин, 25. маја 2011. године на време од шест година са листе кандидата коју је, сагласно члану 13. Закона о основама система образовања и васпитања ("Службени гласник РС", бр. 72/09, 52/11 и 55/13) поднео Универзитет у Новом Саду, као овлашћени предлагач.

2. Одбор је 24. новембра 2014. године упутио писмо Универзитету у Новом Саду у којем га обавештава да је потребно да предложи нову листу кандидата за упражњено место члана Савета. У писму је истакнуто, да је Законом о основама система образовања и васпитања утврђено у члану 13. став 6. да листа кандидата садржи већи број кандидата од броја који се бира (бира се један члан) и да мандат новоизабраном члану Националног просветног савета траје до истека мандата на који је биран претходни члан (став 11.) - даклe до 25. маја 2017. године.

3. На седници Одбора, одржаној 4. децембра 2014. године, разматрана је Одлука Сената Универзитета у Новом Саду, којом је **утврђена листа од два кандидата за избор једног члана Националног просветног савета на којој се налазе: 1) проф. др Раде Дорословачки, редовни професор Факултета техничких наука у Новом Саду и 2) проф. др Мирјана Сегединац, редовни професор Природно-математичког факултета у Новом Саду.**

Одбор је констатовао да је листу кандидата поднео овлашћени предлагач из члана 13. став 3. тачка 3) поменутог Закона и да листа садржи већи број кандидата од броја чланова који се бира.

Одбор је након гласања закључио да утврђену листу са овим кандидатима достави Народној скупштини, јер су се стекли услови за спровођење поступка избора једног члана Националног просветног савета из реда Универзитета у Новом Саду на време до 25. маја 2017. године.

**Одбор предлаже, да се на основу члана 168. став 3. Пословника Народне скупштине, листа кандидата за избор једног члана Националног просветног савета стави на дневни ред текуће, Девете седнице Другог редовног заседања (заказана 4. децембра 2014. године). Хитан поступак се предлаже као би Национални просветни савет функционисао у пуном саставу.**

Оригинална документација предложених кандидата налази се у служби Одбора за oбразовање, науку, технолошки развој и информатичко друштво и доступна је на увид свим народним посланицима.

За известиоца Одбора на седници Народне скупштине одређена је председница Одбора, мр Александра Јерков.

ПРЕДСЕДНИЦА

мр Александра Јерков

ЛИСТА КАНДИДАТА ЗА ИЗБОР ЧЛАНА НАЦИОНАЛНОГ ПРОСВЕТНОГ САВЕТА

**Бира се један члан** из реда **Универзитетa у Новом Саду**

Кандидати су:

1. проф. др Раде Дорословачки;

2. проф. др Мирјана Сегединац.

**Б И О Г Р А Ф И Ј Е К А Н Д И Д А Т A**

**ПРОФ. ДР РАДЕ ДОРОСЛОВАЧКИ**

Раде Дорословачки је рођен 11.02.1953. године у Новом Саду, где је завршио осмогодишње и гимназијско образовање. Студије математике на Природно-математичком факултету (ПМФ) Универзитета у Новом Саду (УНС) окончао је 30.06.1976. године, за 2 године и 9 месеци (уписан 01.10.1973. године), док је паралелни студиј машинства завршио на Факултету техничких наука (ФТН). Постдипломски курс из области комбинаторике (просечна оцена 10), завршио је одбраном магистарског рада на ПМФ, УНС, 30.06.1984. године, на тему Комбинаторни проблем пребројавања коначних скупова над коначним азбукама. Докторат математичких наука стекао је одбраном докторске дисертације 1989. године на тему Неки нови прилози комбинаторици на речима. Запослен је на Факултету техничких наука УНС од 1978. године, почевши од асистента приправника, сада у звању редовног професора од 2000. године за област математичких наука. Од 2012. године је на функцији декана Факултета техничких наука.

Предаје и предавао је и држао вежбе на скоро свим одсецима и одељењима ФТН-а: 1. Енергетика, електроника и телекомуникације 2. Рачунарство и аутоматика, 3. Индустријско инжењерство и менаџмент, 4. Производно машинство 5. Енергетика и процесна техника 6. Техничка механика 7. Механизација и конструкционо машинство. За потребе своје наставе објавио је велики број уџбеника, збирки задатака и збирки тестова.Такође предаје три предмета на докторским студијама. Менторство или чланство у комисијама за одбрану магистарских и докторских радова такође је присутно у опису његових професионалних активности (9 магистарских и 5 докторских теза) и велики број студената на последипломским студијама који су положили код њега последње 23 године.

Увек је анкетиран (оцењиван) од великог броја студената и то са високим оценама.

У периоду од протеклих 30 година дао је велики допринос у припремама студената за такмичења на електријадама, ученика на свим такмичарским нивоима и нарочито у последњих двадесетак година у припремама ученика за интернационална такмичења. Такође, у ових протеклих тридесет година састављао је задатке за пријемни испит за електро одсек Факултета техничких наука. Шест година (1994-2000) је обављао дужност председника Савезне комисије за такмичења из математике и информатике. У периоду 2001-2006. године био је на функцији председника Друштва математичара Србије. Управо у време његовог председниковања, Друштво математичара Србије покреће низ нових активности од виталног значаја за српску математику.

У три наврата је биран за директора Института за примењене основне дисциплине, у оквиру ФТН-а, што сведочи о његовим руководећим и организаторским способностима. Један је од оснивача специјалних математичких оделења у новосадској гимназији "Јован Јовановић Змај", где је годинама предавао, чиме је умногоме допринео популаризацији, али и постизању високих нивоа математичког образовања младих и талентованих математичара у земљи. Године 2007. изборио се за отварање специјалних математичких оделења за седме и осме разреде при гимназији "Јован Јовановић Змај", за које и дан данас саставља задатке за пријемни испит.

Био је члан Савета Универзитета у Новом Саду и члан стручних већа Сената за област природно-математичких наука и техничко-технолошких наука. Члан је научног пројекта "Репрезентације логичких структура и формалних језика и њихове примене у рачунарству". Председник је Одбора фонда за стипендирање даровитих студената Универзитета у Новом Саду.

Активно се служи енглеским језиком.

Проф. др Мирјана Сегединац

Рођена је 14. јула 1952. године у Бајмоку, општина Суботица. На Природно-математичком факултету у Новом Саду, студијска група Хемија, дипломирала је 1974. године. 1992. године је докторирала Методику наставе хемије, као први доктор Методике наставе хемије у СФР Југославији. Тема докторске дисертације је „*Трансформација система знања из хемије у флексибилни систем“.*

Од 1975. године до данас, 2014. године, је запослена на Природно-математичком факултету, Департману за хемију, биохемију и заштиту животне средине, Универзитета у Новом Саду. На групи предмета хемијског образовања радила је као асистент од 1975 до 1993., 1993. је изабрана за доцента, 1998. за ванредног професора, а 2003. године за редовног професора за ужу научну област Методика наставе хемије.

Од 2000. године је руководилац Катедре за методику наставе хемије и помоћник директора за наставу на Департману за хемију, биохемију и заштиту животне средине ПМФ-а у Новом Саду од 2003. године.

Ангажована је у настави на основним, мастер и докторским студијама на више предмета из области хемијског образовања и као ментор и члан комисије за оце­ну и од­бра­ну већег броја докторских дисертација, ма­ги­стар­ских теза и мастер радова. Добитник је плакете Универзитета у Новом Саду, Природно-математичког факултета за најбоље оцењеног професора од стране студената од 2008 до 2013. године.

Члан је више стручних друштава и организација. Дописни је члан Српске академије образовања од 2013. године, председник Комисије за образовне науке Универзитета у Новом Саду (2004–2008); члан Стручног већа поља уметности и хуманистичких наука Универзитета у Новом Саду (2010– ); члан Стручног већа поље природно-математичких наука Универзитета у Новом Саду (2010– ); члан Савета за образовање Аутономне Покрајине Војводине (2001–2005); Члан Српског хемијског друштва; члан Одбора за доделу награде „Ђорђе Натошевић“, при Покрајинском секретаријату за образовање Аутономне Покрајине Војводине (2003–2010); председник Комисије за полагање испита за лиценцу професора хемије од стране Министрства просвете, науке и технолошког развоја републике Србије и Покрајинског секретаријата за образовање, националне заједнице и управу, АП Војводине (2000– ).

Активно сарађује са Министарством просвете, науке и технолошког развоја Републике Србије на осавремењивању наставе хемије. Бави се професионалним усавршавањем наставника хемије и од 2003. носилац је акредитованих програма за стручно усавршавање наставника. Добитница је Захвалнице за дугогодишњу стручну сарадњу и помоћ на пољу унапређења наставе хемије, 2000. године.

Аутор је објављених 7 монографија, уџбеника и приручника, преко 100 научних и стручних радова и има учешће на преко 70 научних и стручних скупова у земљи и иностранству. У научном раду бави се проблематиком сазнавања у хемији, савременим методама и техникама учења хемије и, у последње време, проблемом репрезентација знања у настави хемије и проценом когнитивног оптерећења у учењу хемије.

Учествовала је у 15 националних и међународних пројеката.